# Guerzenneu Breih-Izel/Béléan Pluniaù é kours en dispeah bras

| ◄ Petra e laré Tour koh Ploué é rauk bout diskaret | Béléan Pluniaù é kours en dispeah bras | Marù dom Jojeb en Turnié ► |
* Ne vou ket ankoéheit en amzér-hont a gaz
* E vé groeit anehou amzér en dispeah bras.
* Chetu open kant vlé a houdé treménet,
* E pep kornad a Frans é chonjér hoah perpet
* En déieu a valloh, déieu a fallanté
* Ma oé lakeit d’er mari en dud fidél de Zoué,
* Frans e oé goalauzet d’ur vanden tud divat
* E hré d’er relijion brezé! ehus dalhmat.
* Rak-sé ne oé guélet a glei hag a zéheu
* Nameit kroézieu torret, koéhet. ar en henteu,
* Ilizieu kousiet en ur féson méhus
* Ha laeret a nehé ol en treu présius.
* Lod ag er véléan d’er marù e oé kaset,
* Réral azoh ou bro pèl amzér forbañnet
* Rak ma oent disentus doh er « Gouvernemant »
* E houlenné geté gobér ur fal sermant.
* Elsé hur bro kristén e oé goasket nezé
* Edan sklavaj kalet éneberion er fé.
* Hun tadeu Bretoned, tud nerhus a galon,
* E oé chomet ataú fidél d’ou relijion,
* Ha liés é varùent get er gred santélan
* Aveit dihuen ou fé, dihuen ou béléan,
* N’hellé ket er ré men lezel ou unan pen
* Er fidéled a Vreih hemb ofis, overen.
* En despet d’er lézen énep dehé douget,
* Chomet e oent enta de sekour ou deved :
* Kuhet duhont, dumen, én tiér, ér parkeu
* Liés é hellent hoah rein er Sakremanteu,
* Laret en overen ha predeg lézen Doué
* Eit goarn ér haloneu trézol kaer er guir fé.
* Aveit-oh, Pluniauiz, tud a mem bro karet,
* Gobér er huerzen-men em es hiniù chonjet.
* Me ven konz ag èvreu er véléan santél
* En des én hou parréz hadet en aviél,
* Er hours ker maleurus eit er geih Fransizion.
* Ol ou des anduret aveit er religion
* Trebilleu a bep sort, trebilleu hemb arsaù.
* Memb unan a nehè ar en doar a Bluniaù.
* En des skuillet é oèd aveit dihuenn er fé.
* Oh! eurus int bremen étal en Eutru Doué !
* Plijeet getè pedein aveit-omb, Pluniauiz,
* Hag hur sekour eué d’arriù ér Baraouiz !
* Bout oé d’er bihañnan eih béleg é Pluniaù
* Pe saùas én hur bro en aùel divalaù
* En des huéhet kement énep d’er relijion.
* Dom Iouan er Mersié e oé nezé person ;
* Er vorh é chomé hoah deu véleg, kuréet,
* Dom Matelin Morvan ha dom Piér Kollet.
* Er véléan aral strèuet ar er mézeu
* E oé de getan pen Dom Huisant Guillermeu,
* Kuré Sant Nikolas, gañnet é Pleuignér,
* Dom Jojeb en Turnié, beleg é Sant Hilèr,
* Lakeit d’er marú ér vro, tostig tra d’er chapél ;
* Tuchant é konzeemb ag é dremén santél.
* E penhér Kerbedig, é Baud, é ma gañnet
* Kent pèl e vou marsé èl martir hanaùet.
* Arriù e hramb arlerh é Bredieh er Ferré
* Get dom Ollier Talmon, béleg gredus eué,
* Hag e chomas dalhmat é meské fidéled.
* Revé ma larér d’emb ; a Noal é oé saùet.
* Bredieh Sant Nikodém e gaveemb bremen
* Get dom Mauris Busson, gañnet ér barréz-men,
* Ha dom Ollier Kollet, en devéhan hanùet
* E chervijé Pluniau hemb demeurans merchet.
* Sauet ag er barréz, ne houian a bé kér
* En duchentil Kollet e oé ou deu bredér.
* Er person e greder genedig a Vignén ;
* Bro er beleg Morvan e zou parréz Plérén.
* Ag er bléieu ketan en amzér a dristé,
* Ré abred é varùas dom Iouan er Mersié.
* Rak ur beleg divat, ur beleg sermantet
* En é léh é Pluniaù person e zou hanùet.
* Er beleg-men treitour d’en Iliz katolig
* E oé Franséz Robeu é Bondi genedik.
* Pen dé arriú hennen én é barréz-neué,
* Labourizion Pluniaù, staget doh er guir fé,
* Um saù énep dehou, er laka de barti
* Hemb lezel hoar getou de gampennein é di,
* Hag er veléan vat, dom Talmon, dom Morvan
* E zou de kement-sé lakeit pen kauz goahan.
* Rak-sé kentéh arlerh, kemen e reseùant
* De vonet, ben tri dé, d’er gér ag en Oriant.
* En deu véleg kuhet é kreiz er familleu
* E lauské mistr er vro d’hobér ou lézenneu.
* Robeu e retornas é bèr amzér goudé,
* Hag er bobl a Bluniau um sau gredus arré
* Aveit atahinein er beleg difidél ;
* Hoah ur huéh é sellér él pen kauz d’er brezél
* Er géh véléan vat, adrest ol dom Talmon.
* En deu véleg Kollet, en Turnié ha Busson
* E houlennér eué pellat doh er barréz.
* Mes aveit un herrad é treménas er gloéz
* A pe oé bet rantet ou liberté d’en dud,
* Ben un tammig arlerh, saúet éndro tabut
* Rak er véléan vat, guir garet é Pluniaù
* D’er person sermantet e hré brezél ataù,
* Hag e laré d’er bobl n’hellé ket dom Robeu
* Predeg en Aviél, rein er Sakremanteu.
* Rak-sé de bep termén seùel e hré chikan
* E kreiz er familleu ha memb er ré guellan.
* E Kéronserb, un dé, kaèrèt tra dégoéhet !
* De zeu bried iouank ur mab e oé gañnet,
* Abén e vé chonjet er has de vadéein.
* Neoah en neu bried n’hellent ket um jaujein
* Aveit choéj er beleg d’hobér er vadéent.
* — « Er beleg dom Talmon e vadé hoah él kent,
* Kaset dehou me mab » e hourhemen er voéz.
* — Nepas, e lar en dén, de berson er barréz
* E vou kaset hiniu, koutant pé ne veet.
* — De Robeu ! de hennéh ? » e reskond er pried.
* Hola! ne vennan ket ma vadéou me mab
* Ur béleg zou énep d’hun Tad santél er Pab.
* Ha mar bé, kleuet mat, hennéh er badéou,
* Birùikin ne douchein na dorn na biz énnou.
* Allas ! en treu e ié hemb arsaú goah-der-hoah ;
* Eleih a familleu en des kollet er peah.
* Nezé mér er barréz d’é gonseil dastumet
* E gonz a valeurieu er vro diskonfortet :
* « Er moiand, emé ean, d’achiù er melkoni
* E zou skriù ur lihér eit goulen é Pondi
* Ma vou kaset fonnabl ér méz ag er hanton
* En duchentil Turnié. Busson, Morvan, Talmon,
* En eutru Klanch eué, (kloéreg ér vro gañnet).
* Er lihér e zou groeit, mès aben n’arriù ket
* Dirak en duchentil ag er Gouvernemant,
* Ha Robeu en Iliz, sul bras er Sakremant,
* D’er mér ha d’er gonseil e lar a voéh ihuél
* Monet de zisklériein er véléan fidél,
* Seitek dén a Bluniaù ar un dro get er mér
* E ia bean de Bondi eit konz d’er Direktoér,
* Cheleuet ind kentéh. Ol er véléan keih
* De hortoz er lézen ag er forbañnereh
* E vennér arrestein ha kondui hemb dalé
* D’er prizon a Borh-Loeiz, er hloereg Klanch geté.
* Er vugulion santél é kours avertiset
* Um dennas get difré hag e chomas kuhet.
* Er véléan oeit kuit, er bobl e huanadé :
* Allas n’hellér ket mui kañnein inour de Zoué,
* N’hellér ket mui reseu get en Iliz, hur mam,
* Er sekourieu rekis aveit biùein divlam.
* Kent pèl deu huigent dén a galon bretoned,
* E hanù er lod brasan ag er barréziéned,
* E houlennas kévret en ur féson nerhus
* Er frankiz de héli guir religion Jézus.
* « Ur religion hun es, e larent ind hardéh,
* « Religion e garamb, e gareemb dalbéh.
* « Mès penaus hé héli hemb en dout ministred ?
* « Eit biùein ha meruel avèl guir Bretoned,
* « Dobér hun es perpet ma vou hur béléan
* « E konzein d’emh a Zoué, é tiskoein d’emb en Nean.
* « Kak-sé goulen e hramb hur bugulion karet,
* « Hun ilizieu eùé eit bout énné tolpet
* « De bedein hur Salvér épad en overen ;
* « Ha goulen e hramb hoah liberté pen-der-ben
* « Aveit hur béléan de zonet d’hur guélet,
* « A pe zigoéhou d’emb hun devéhan klinùed »
* Er goulen nerhus-men ne oé ket bet kleùet.
* Ataù é chomé hoah er véléan kuhet ;
* Ne oé nameit unan, dom Huisant Guillermeu
* E oé lausket é peah é kreiz en trebilleu.
* Rok un herrad benak er mér en doé chonjet
* Er lakat de blégein aveit bout sermantet.
* Er béleg doh é fé um stagé muioh mui
* Hag er mér arfleuet e hras monet d’é di
* Eit er skrapein aben hag er has d’er Borh-Loeiz.
* Kuré Sant Nikolas, rekis dehou aboeis
* D’ur vanden soudarded e oé deit d’er hemér
* Um apresté hemb trouz de lemel ag er gér
* Més é vatéh chifet e lauskas tauleu krí
* A pe huélas er mestr é monet ag en ti,
* Ha memb ne zoujé ket, kounaret èl ma oé,
* Lettat er soudarded ha turel mein geté
* Kentéh m’en des kleuet en dud a ziardro
* E vennér kasein kuit ou beleg ag er vro,
* Deit tri hant anehé d’ansé en délivrein.
* Mès doh er soudarded n’hellant ket pèl harzein
* A pe huélant lahet unan ag ou bredér,
* Get ankin ha glahar é retornant d’er gér.
* Nezé dom Guillermeu de Vaud e zou kaset.
* A va-zé de Borh-Loeiz, hag, ur miz treménet,
* D’er Spagn en davéér get béléan aral.
* En amzér e dremén ataù falloh pé fal.
* D’er Spagn um den eué, glaharet ou halon,
* En duchentil Kollet, dom Morvan, dom Busson.
* Dom Turnié, dom Talmon e zalhé hoah ou deu
* De chervij er barréz hemb doujans a Robeu.
* Koutant e oé hennen er véléan fidél
* N’hellent ket mui kement gobér dehou brezél,
* Ne chomé dirak tou nameit deu a nehé
* Hag embér a dra sur e vehent bet eué
* Forbannet ag er vro pé kondannet d’er marù.
* Elsen é chonjé ean. — Kent pel trebilleu garù
* E bra dehou ean memb monet kuit ag er vro,
* En danjér a laret d’er vuhé kenavo.
* E huélet en treu fal, pear mil pézant um saù
* Hag arriù kounaret éndro de vorh Pluniaù.
* Uigent dén e lahant émesk en Nationed.
* Er person de Bondi hemb droug e hel monet.
* Mès é borh kem.éret d’ur vanden én arfleu
* E zou torret énnou fenestri ha dorieu.
* En diabarlı nezen é cherrér perhuéh mat
* Argant, treu présius, liénaj ha dillad,
* Er livreu lerh-oh-lerh e zou rénget, losket ;
* En ivaj, chistr ha guin, tanhoeit ha dismantet.
* Goudé en tauleu-men dégoéhet a berh Doué,
* Robeu ne vennas mui retornein a neué
* De huélet tud Pluniaù ker fal en é gevér
* Ha chom e hras didrouz é Pondi pèl amzér
* En despet d’er gemen reseuet a Huéned
* D'arriù ben gouilieu-pask get é barréziéned.
* Er veléan fidél, dom Talmon, dom Turnié
* De chervij er barréz bu unan e chomé,
* Ou deu n'hellent ket hoah ré liés un ziskoein,
* Rak bout oé treiterion aveit ou diskériein.
* Er chouanned êlkent ou goaranté perpet
* Hag én tiér guellan é vezent reseuet.
* Retirans dom Talmon e oé d'er liésan
* E tachen Kerhourhiér, get famill er Bihan.
* E ti Robig eué, Robig a Gervadieu,
* Hag open é Kergoët, é ti Jean Kevredeu ;
* Gellein e bras trézein en amzér a hiris.
* Ha derhel pèl amzér de chervij en lliz.
* Mès é gansort karet, dom Jojeb en Turnié
* E oé deliet dehou meruel aveit er fé,
* Kent pèl é oé galùet de skuillein ol é hoèd
* Ha de rein é vuhé avèl er vartired.